b'\n_START_ARTICLE_\nAnneessens (sta\xc8\x9bie de premetrou din Bruxelles)\n_START_SECTION_\nIstoric\n_START_PARAGRAPH_\nSta\xc8\x9bia Anneessens a fost deschis\xc4\x83 pe 4 octombrie 1976, dar Tunelul Constitu\xc8\x9biei era deja construit \xc3\xaen acest loc din anul 1957. El este \xc3\xaenc\xc4\x83 utilizat de tramvaiele care circul\xc4\x83 \xc3\xaentre sta\xc8\x9bia Anneessens \xc8\x99i Gara Bruxelles-Sud. Sta\xc8\x9bia este deservit\xc4\x83 de tramvaiele liniilor axei Nord-Sud (anterior numit\xc4\x83 Linia 3) a Metroului din Bruxelles. Prin sta\xc8\x9bie circul\xc4\x83 tramvaiele liniilor 3, 4, 32.\n_START_SECTION_\nCaracteristici\n_START_PARAGRAPH_\nSta\xc8\x9bia Anneessens are dou\xc4\x83 peroane laterale \xc8\x99i unul central. Peronul central este folosit pentru urcarea \xc3\xaen tramvaiele din cele dou\xc4\x83 direc\xc8\x9bii, iar peroanele laterale pentru cobor\xc3\xa2re \xc8\x99i deplasarea spre ie\xc8\x99iri. Acest tip de construc\xc8\x9bie cu trei peroane este denumit solu\xc8\x9bia spaniol\xc4\x83._NEWLINE_Sta\xc8\x9bia este construit\xc4\x83 pe trei niveluri, \xc3\xaens\xc4\x83 doar nivelurile -1 \xc8\x99i -2 sunt utilizate. La nivelul -3 exist\xc4\x83 o sta\xc8\x9bie fantom\xc4\x83 care nu se afl\xc4\x83 \xc3\xaen exploatare, prev\xc4\x83zut\xc4\x83 cu dou\xc4\x83 peroane. \xc3\x8en proiectele ini\xc8\x9biale sta\xc8\x9bia trebuia s\xc4\x83 deserveasc\xc4\x83 linia 4 de la Dilbeek la Boitsfort / Boosvoorde \xc8\x99i Uccle / Ukkel via Anneessens \xc8\x99i Porte de Namur. Bifurca\xc8\x9bia c\xc4\x83tre acest nivel abandonat este vizibil\xc4\x83 din tunelul dintre Anneessens \xc8\x99i Lemonnier._NEWLINE_\xc3\x8encep\xc3\xa2nd din 1976, \xc3\xaen partea de nord a sta\xc8\x9biei se g\xc4\x83se\xc8\x99te lucrarea Sept \xc3\xa9critures (\xc3\xaen rom\xc3\xa2n\xc4\x83 \xc8\x99apte scrieri) a arti\xc8\x99tilor Pierre Alechinsky \xc8\x99i Christian Dotremont, \xc8\x99apte panouri pictate de Alechinsky con\xc8\x9bin\xc3\xa2nd texte din poeziile lui Dotremont. Imaginile sunt realizate cu cerneal\xc4\x83 de India aplicat\xc4\x83 pe h\xc3\xa2rtie, apoi fixate pe lemn.'